**פרשת וילך-שבת תשובה**

**נאמר בפרשת התשובה: "ולא אתכם לבדכם אנכי כרת את הברית הזאת ואת האלה הזאת: כי את אשר ישנו פה עמנו עמד היום לפני ה' אלקינו ואת אשר איננו פה עמנו היום: כי אתם ידעתם את אשר ישבנו בארץ מצרים ואת אשר עברנו בקרב הגוים אשר עברתם: ותראו את שקוציהם ואת גלליהם עץ ואבן כסף וזהב אשר עמהם:" {דברים כט', יג'-יז')**

**ופרש"י "שקוציהם" – 'על שם שהיו מאוסים כשקצים', "גלוליהם" – 'שהיו מוסרחים ומאוסין כגלל'.**

**ונשאלת השאלה: כיצד התדרדרו עם ישראל לדרגה כל כך נמוכה של עבודה זרה על אף כל הניסים הגלויים שראו במשך שהותם במדבר? ועוד קשה: לכאורה, אם ע"ז היא משוקצת ומאוסה , וכדברי רש"י "מוסרחים ומאוסין כגללים", מפני מה יש צורך להזהיר שלא לעבדה, וכי מזהירין מפני המיאוס?**

**ומבאר הרב שבדרון זצ"ל (בשם הרב מבריסק) , שמכאן אנו לומדים דבר גדול בכוחות הנפש של האדם. כי בפעם הראשונה התורה כותבת "את שיקוציהם וגילוליהם" אתם רואים את העבודה זרה הזו, כשקץ ומיאוס. האדם בתחילה רואה בעבודה זרה כשיקןץ , אך אחר כך, משנתבונן בה, נחשבת בעיניו כגללים, אמנם מאוס, אך אפשר להשתמש בהם לזבל את השדות. אח"כ כותבת התורה "עץ ואבן" אדם המסתכל בפעם השניה, הממשיך להתדרדר וכבר נראה בעיניו לא דבר מכוער ודוחה וגם לא יפה, עץ ואבן- ניתן לנצלם לעשיית כלים מעץ או אפילו בתים מאבן. . אבל כשכבר התרגל לזה זה נהיה יפה בעיניו, זה כבר "כסף וזהב"- נהיה הדבר בעיניו כדבר הנחשק ביותר.**

**ומסופר על הרב וסרמן זצ"ל שהתארח בארצות הברית ע"מ לגייס כספים. פעם אחת בעת שהותו בביתו של יהודי אחד, הוצע לו כוס קפה עם חלב. רב שאלו לדבר סוג החלב שבקפה, ומשנענה כי יש בקפה חלב עכו"ם סרב באדיבות להצעה והסביר שאיננו רוצה לשתות מפני שאיננו שותה חלב עכו"ם. למחרת, שוב הגיש לו בעל הבית את אותו סוג קפה עם חלב. התפלא האב ושאלו: וכי לא כך אמרתי לך כי אינני שותה חלב זה?! אמר לו אותו יהודי: אכן יהודים רבים השוהים כאן בביתי, אכן אמרו שאינם שותים חלב עכו"ם, אך חלק גדול מהם, לאחר לילה אחד בארץ זו , כבר ויתרו על העקרונות וגם החלו לשתות חלב עכו"ם.**

**ככל שהאדם מתקרב אל הדבר המלוכלך, מתרגל הוא ונעשה פחות רגיש לעניין זה. ומסופר על ר' אליהו לופיאן זצ"ל שהיה מהלך בדרכו לתפילה. לפתע הריח ריח רע ומסריח, ע"כ החליט לפנות אל דרך אחרת, על אף שבהחלטתו זו, גרם להאריך את דרכו. בדרך חזרתו מן התפילה, התפלא לראות את העובדים שוכבים על שפת בור הביוב ואוכלים את ארוחתם. ומכאן למד הרב, כי אף לדברים המאוסים, ניתן להתרגל.**

**הרב דסלר,בספרו "מכתב מאליהו" מסביר את ענין הבחירה החופשית באופן הבא:** "**כששני עמים נלחמים, הנה המלחמה היא במקום מערכתה, כל מה שאחורי צבא העם האחד הוא כולו תחת רשותו ואין לו שם שום ניגוד כלל, וכן מה שהוא מאחורי השני כולו ברשות השני. אם האחד ינצח פעם בקרב, וידחה את השני מרחק מה, אזי בהתחדש הקרב יהיה במקום שיעמדו שניהם אז, אבל במקום שרכש לו הראשון שם אין עוד מלחמה כי הוא ברשותו. הרי שבפעל יש רק חזית אחת, ובכח, כל שטח שתי המדינות הוא מקום הקרב.**

**כן הוא גם בענין הבחירה. כל אדם יש לו בחירה, היינו בנקודת פגישת האמת שלו עם האמת המדומה, תולדת השקר. אבל רוב מעשיו הם במקום שאין האמת והשקר נפגשים שם כלל. כי יש הרבה מן האמת שהאדם מחונך לעשותו, ולא יעלה על דעתו כלל לעשות ההיפך, וכן הרבה אשר יעשה מן הרע והשקר, שלא יבחין כלל שאין ראוי לעשותו, אין הבחירה שייכת אלא בנקודה שבין צבאו של היצה"ט לצבאו של היצה"ר. הרבה נכשלים תמיד בלשון הרע, מפני שהורגלו בו, ולא יעלה על דעתם כלל כי רע הוא, ואותם אנשים לא יבוא לפניהם יצר הרע להציע להם מחשבת חילול שבת, ביטול תפלה, וציצית ותפלין, וכדומה, והיינו משום שבשבת, ותפלין, וציצית, נתחנכו והורגלו כל כך עד שאין כניסה שם ליצר הרע.**

**אמנם נקודה זו של הבחירה אינה עומדת תמיד על מצב אחד, כי בבחירות הטובות האדם עולה למעלה, היינו שהמקומות שהיו מערכת המלחמה מקודם, נכנסים לרשות היצה"ט, ואז המעשים הטובים שיוסיף לעשות בהם יהיה בלי שום מלחמה ובחירה כלל, וזהו "מצוה גוררת מצוה"; וכן להיפך, הבחירות הרעות מגרשות היצה"ט ממקומו, וכשיוסיף לעשות מן הרע ההוא יעשנו בלי בחירה, כי אין עוד אחיזה ליצה"ט במקום ההוא. וזהו אז"ל (אבות ד', ב') "עבירת גוררת עבירה", וכן "כיון שעבר אדם עבירה ושנה בה הותרה לו" (יומא פ"ו)."**

**מדגיש הרב דסלר בדבריו שכל אדם לא חטא בענין מסוים,הדבר רחוק ממנו ויצה"ר לא מנסה להפילו בענין זה אך משיחטא האדם פעם אחת באותו ענין,אט אט ישוב ויחטא עד שיעשהו בלי מאבק פנימי והדבר יראה לו חלילה כהיתר.**

**עלינו לחזור בתשובה אף מעבירות "שאדם דש בעקביו", שהרי משבחר אדם ברע וטעם טעם חטא, ימשיך להתדרדר.**

**ידוע כי שאלו את ה"חפץ חיים" מדוע אינו יוצא ומסביר לעם, כי דיבור לשון הרע הינה כאכילת חזיר?! וענה הרב זצ"ל ע"כ: כי בני אדם כ"כ הורגלו לחטא זה, כך שאם נשוה את אכילת חזיר לע"ז, חוששני שהדבר לא יגרום לכך שיפסיקו לדבר לשון הרע, אלא שיתחילו לאכול חזיר. כל כך קשה הוא כח ההרגל.**

**ברור כי מצוות התשובה והוידוי כחלק מהותי בעשייתה הינם ממהות היום. וע"כ עלינו להתחזק ולחזור בתשובה מן העבירות שבידינו. בל נשכח לשוב אף מן העברות ה"קלות" שבאמתחתנו, עברות בהם הורגלנו. נזכור כי ההתדרדרות מהם הינה רק עניין של זמן...**

**נאמר על מצות התשובה: "לא בשמים היא לאמר מי יעלה לנו השמיימה ויקחה לנו וישמיענו אותה ונעשינה" - שהרי התשובה הינה כאן ובהישג ידינו. אך ניתן אולי גם להסביר כי התשובה הינה בפרטים הקטנים ולא בשמים- לא בדברים הגדולים....**

**נמצאים אנו לקראת סופם של עשרת ימי התשובה אשר שיאם ביום הכיפורים ובתפילת הנעילה. עלינו לנצל את היום האחרון שבו יכולים אנו לבקש רחמים, סליחה ותחנונים עלינו, על משפחותינו ועל עם ישראל כולו ויהי רצון שנחתם לחיים טובים ולשלום.**

**אימרה חסידית**

**רבי ישראל מסלנט אמר : "העולם מכינים עצמם אל התשובה**

**בעשרת ימי תשובה**

**אנשי מעשה - מימי אלול**

**ואני אומר שצריך להכין**

**ולהתכונן אל התשובה –**

**תכף מנעילה".**